Ako informuje talianska televízna stanica TGcom24 na svojej internetovej stránke, do pondelka sa podarilo zachrániť 2 164 imigrantov na dvanástich plavidlách. Niektorých zachránila talianska vojenská loď, ďalších lode pobrežnej hliadky a talianskej colnej polície ako aj iné komerčné lode v oblasti.

Talianske ministerstvo dopravy informovalo, že pobrežnú stráž ohrozovali zbraňami štyria ozbrojení muži, ktorí prišli na motorovom člne od líbyjského pobrežia. Prinútili ich vrátiť im loď, z ktorej vystúpili utečenci.

Minulý rok si nebezpečná plavba z afrického pobrežia do Európy vyžiadala najmenej 3200 životov. Len minulý týždeň zahynulo v Stredozemnom mori viac než 300 imigrantov, ktorí sa v rozbúrenom mori plavili v nafukovacích člnoch. Talianska pobrežná stráž minulý týždeň zachránila z mora asi 600 utečencov.

Tieto počty ukazujú na nutnosť posilniť európsku misiu Triton, ktorá v novembri nahradila taliansku námornú operáciu Mare Nostrum zameranú na záchranu utečencov. Talianska ministerka obrany Roberta Pinottiová nevylúčila, že s imigrantmi sa na talianske pobrežie, a tým aj do Európy, môžu dostať islamskí radikáli.